钦定古今图书集成/明伦汇编/氏族典/第067卷 > 朱肜
## 钦定古今图书集成/明伦汇编/氏族典/第067卷 > 朱肜

按《前秦录》：“肜，京兆人，隐居不仕。坚以王猛为辅国将
军、司隶校尉、侍中、中书令，猛上疏辞谢，因荐肜以自
代。坚不许，而以肜为尚书侍郎，领太子庶子。建元七
年，以肜为羽林左监，同杨安、徐成等伐仇池公杨纂，
战于陜中，纂兵大败，面缚出降，肜等振旅而还。以功
拜秘书监。杨安镇仇池，进攻汉川，坚遣肜率卒二万”
为前锋。晋梁州刺史杨亮帅巴獠之众来拒，战于青
谷，亮师不利，安乘胜攻拔汉中，转攻梓潼，太守周𧆟
固守涪城，遣人送母妻自汉水趋江陵，肜邀而获之，
𧆟遂降肜。益州刺史周仲孙勒兵拒安于绵竹，闻坚
将毛当将至成都，乃率骑奔南中，肜等遂陷益州。坚
以杨安镇成都，肜引兵还，仍为秘书监。次年，有人于
坚明光殿大呼曰：“甲申乙酉，鱼羊食人，悲哉无复遗！”
坚命执之，俄而不见。肜固请诛鲜卑，坚不从。建元十
二年，以前将军从征伐，有功。十六年，坚作教武堂于
渭城，命太学生明阴阳兵法者教授诸将。肜切谏，坚
乃止。坚宴群臣于逍遥园，令将军讲武，文官赋诗。有
洛阳少年者，长不满四尺，而聪博善属文，因肜上《逍
遥戏马赋》，坚览而奇之，曰：“此文绮藻清丽，长卿俦也。”
因善肜之能得士。十八年，坚欲大举伐晋，肜进曰：“陛
下应天顺时，恭行天罚，必有征无战，万里风披，晋王
自当束首军门。”坚大悦，遂锐意攻晋，卒致败灭。